Up-199/96
Natisni
Opravilna št.:
Up-199/96
Datum odločitve:
20. 10. 1997
ECLI:
ECLI:SI:USRS:1997:Up.199.96
Akt:
Ustavna pritožba S. P. zoper dopolnilno poročilo Upravne enote Domžale - oddelka za gospodarstvo št. 32100-30/92-22 z dne 1.6.1996
Izrek:
Ustavna pritožba S. P. zoper dopolnilno poročilo Upravne enote Domžale - oddelka za gospodarstvo se zavrže.
Evidenčni stavek:
Ustavno sodišče zavrže ustavno pritožbo, če pritožnik predhodno ni izčrpal vseh pravnih sredstev.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 3. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
11. 7. 1996
Vrsta odločitve:
sklep
Vrsta rešitve:
zavrženje
Dokument:
US18589
Up-199/96
20.10.1997
S K L E P
Ustavno sodišče je v postopku za preizkus ustavne pritožbe P. S., M., V. 20, na seji dne 20.10.1997
s k l e n i l o :
Ustavna pritožba S. P. zoper dopolnilno poročilo Upravne enote Domžale - oddelka za gospodarstvo št. 32100-30/92-22 z dne 1.6.1996, se zavrže.
O b r a z l o ž i t e v
Pritožnica navaja, da ji je bilo v arondacijskem postopku podržavljeno zemljišče, za katerega je v denacionalizacijskem postopku leta 1991 zahtevala, da se ji prizna odškodnina, ker je bilo zemljišče odvzeto za potrebe gradnje nove šole v Moravčah in torej ni šlo za namene skladne z arondacijskim postopkom.
Komisija za denacionalizacijo občine Domžale ne priznava storjene napake, zato zoper dopolnilno poročilo v postopku denacionalizacije vlaga ustavno pritožbo.
Pritožnica je najprej s svojo vlogo predlagala presojo zakonitosti arondacijskega postopka iz leta 1963. Ustavno sodišče jo je opozorilo na to, kakšni akti in ob kakšnih pogojih se lahko izpodbijajo pred Ustavnim sodiščem. Nato je vložila ustavno pritožbo, s katero izpodbija poročilo komisije, izdano na podlagi drugega odstavka 65. člena Zakona o
denacionalizaciji.
Poročilo, ki ga pripravi posebna strokovna komisija, ki nudi pomoč upravnim organom v denacionalizacijskem postopku v smislu drugega odstavka 54. člena, je po določbi 65. člena poročilo o ugotovljenem dejanskem in pravnem stanju zadeve. Poročilo se vroči strankam, ki lahko predlagajo spremembo oziroma dopolnitev poročila. Poročilo je vmesni akt do izdaje odločbe. S poročilom se ne odloča o denacionalizacijskem zahtevku. Poročilo služi razčiščevanju denacionalizacijske zadeve do izdaje upravnega akta - odločbe, in torej ni konstitutiven upravni akt. Zato poročila ni mogoče izpodbijati niti z pritožbo, ker je ta možna šele zoper izdano denacionalizacijsko odločbo. Prav tako pa zoper poročilo ni možen upravni spor. Glede na navedeno torej tudi ni možna ustavna pritožba, ki bi bila možna zoper upravni akt - denacionalizacijsko odločbo, potem ko je izčrpana pritožba v upravnem postopku in upravni spor. Pritožnica bo lahko, oziroma je, potem ko ji bo oziroma če ji je že bila izdana odločba, vložila omenjena pravna sredstva.
Glede na navedeno je sodišče ustavno pritožbo zavrglo kot preuranjeno.
Senat Ustavnega sodišča je sprejel ta sklep na podlagi 3. alinee prvega odstavka 55. člena ZUstS v sestavi: predsednik dr. Tone Jerovšek in člana mag. Matevž Krivic in dr. Lovro Šturm.
Predsednik senata
dr. Tone Jerovšek